இன்று மோர்-பியின் ஆட்டம் அணு அணுவாக ஆராயப்படுகிறது. அவரது பிழைகளை இன்று ஆரம்பகால ஆட்டக்காரர்கள் கூட நிகழ்த்துவது இல்லை. இது சதுரங்க ஆட்டத்தின் இன்னொரு முக்கியமான சிறப்பம்சத்தை நமது கவனத்துக்குக் கொண்டு வருகிறது. அதாவது பிற ஆட்டங்களைப் போலன்றி சதுரங்கம் ஒரு முழுமையான மரபுத் தொடர்ச்சி. அறிவுத்துறைகளில் மட்டுமே இத்தகைய தொடர்ச்சி காணப்படுகிறது. ஆகவே ஆட்டத்தின் தரம் குறைவதற்கு வாய்ப்பே இல்லை. மூதாதையரின் முழு ஆட்டங்களும் இளம் ஆட்டக்காரனுக்குக் கிடைத்துவிடுகிறது.